আজ আমাদের প্রিয় জন্মভূমি বাংলাদেশ, যে বাংলাদেশ আমরা ১৯৭১ সালে লাখো বাঙালির রক্তের বিনিময়ে অর্জন করেছিলাম তা হুমকির সম্মুখীন। গত ৪৭ বছর ধরে একদিকে যেমন ধর্মের নামে বিভিন্ন ফেরকা-মাজহাব, ধর্মের নামে অপরাজনীতি পক্ষান্তরে পাশ্চাত্যের ধার করা বিভিন্ন মতবাদের উপর ভিত্তি করা স্বার্থ ও হানাহানির রাজনীতি একটি দিনের জন্য এই জাতিকে ঐক্যবদ্ধ থাকতে দেয়নি বরং বিভিন্ন দলে-উপদলে বিভক্ত করেছে। গণতন্ত্রের নামে জাতিবিনাশী ঐক্যনষ্টকারী সিস্টেম চর্চা করে একদিকে সরকারি দল বস্তুগত উন্নতি করেছে আর অন্যদিকে বিরোধীরা সরকার পতনের আন্দোলনের নামে জাতির সম্পদ ধ্বংস করেছে। আগামী একাদশ সংসদ নির্বাচনকে ঘিরে রাজনৈতিক অঙ্গন উত্তপ্ত হয়ে উঠছে। সরকার ও বিরোধীরা পাল্টাপাল্টি বক্তব্য দিচ্ছে। সামনে সরকার বিরোধী আন্দোলনের একটা বড় সম্ভাবনা রয়েছে। আমরা দেখেছি, সরকারবিরোধী আন্দোলনকে ইস্যু করেই বহু দেশ ধ্বংস হয়ে গেছে। যেমন সিরিয়া, ইরাক, লিবিয়া ইত্যাদি। অভ্যন্তরীণ অস্থিতিশীলতার সুযোগ নিয়েই সাম্রজ্যবাদী রাষ্ট্রগুলো অস্ত্রব্যবসার বাজার বসায় এবং সেসব দেশকে যুদ্ধক্ষেত্রে পরিণত করে নিয়ন্ত্রণ প্রতিষ্ঠা করে। আমাদের দেশটিও একটি মুসলমান সংখ্যাগরিষ্ঠ দেশ। এই দেশকে নিয়েও চলছে ভিতরে বাইরে ষড়যন্ত্র। সাম্রাজ্যবাদী চক্রান্তের কবল থেকে দেশকে মুক্ত করতে ১৬ কোটি বাঙালির ৩২ কোটি হাতকে সমস্ত অন্যায়ের বিরুদ্ধে আল্লাহর তওহীদের পক্ষে ঐক্যবদ্ধ করা এখন অপরিহার্য। এই ঐক্যবদ্ধ করার কাজটিই হলো এখন সবচেয় গুরুত্বপূর্ণ আমল।